Tips เตรียมความพร้อมรอการเกษียณอายุ
ทุกคนเมื่อเริ่มต้นทำงานก็ต้องมีเป้าหมายของชีวิตในระยะยาวอยู่เป็นทุนเดิม
21 ส.ค. 2554

ทุกคนเมื่อเริ่มต้นทำงานก็ต้องมีเป้าหมายของชีวิตในระยะยาวอยู่เป็นทุนเดิม 
โดย..พินทุ ตราชื่นต้อง
เมื่อเริ่มเรียนจบก็ต้องวางเป้าหมายในการทำงาน แต่เป้าหมายอย่างหนึ่งที่คนส่วนใหญ่ไม่ค่อยให้ความสำคัญก็คือ การวางแผนเพื่อการเกษียณ การเกษียณเป็นเรื่องของการวางแผนล่วงหน้า ใครที่คิดเรื่องนี้นานก็ยิ่งจะเกษียณได้เร็วและมีโอกาสใช้ชีวิตยามเกษียณได้อย่างมีความสุขมากกว่าคนที่มาคิดเรื่องการวางแผนตอนอายุย่างใกล้ 60 แล้ว ดังนั้นผมจึงมี Tips ดีๆ มาแนะนำสำหรับคนทำงานเพื่ออยากใช้ชีวิตที่ดีในตอนเกษียณอายุครับ
Tips : สุขภาพดีต้องมาก่อน แน่นอนครับสุขภาพที่ดีมีชัยไปกว่าครึ่ง เพราะคำว่าไม่เป็นไร ใช้ไม่ได้กับเรื่องสุขภาพ จึงไม่ควรละเลยการดูแลตัวเอง ทำได้ง่ายๆ แค่หมั่นสังเกตความเปลี่ยนแปลงและอาการ ซึ่งเป็นสัญญาณเตือนต่างๆ เช่น อาการปวดหัวเป็นประจำ นอนไม่หลับ น้ำหนักเพิ่มหรือลดผิดปกติ เพื่อที่จะได้รีบปรึกษาแพทย์
Tips : เงินฝากหรือเงินออม ฝากเงินเป็นประจำทุกๆ เดือน (ห้ามหยุดจนกว่าจะเกษียณ) ไม่ว่าคุณจะเป็นข้าราชการหรือทำงานเอกชน บัญชีเงินฝากประจำ หรือออมทรัพย์พิเศษ จำเป็นต้องมีไว้เสมอ ปัจจุบันธนาคารพาณิชย์มีออมทรัพย์พิเศษ หรือเงินฝากประจำแบบปลอดภาษีเช่น ฝาก 24 เดือน ฝาก 36 เดือน เริ่มต้นฝากน้อยๆ แค่เดือนละ 1,000 บาท 2,000 บาทก็ได้ พอครบกำหนดคุณก็สามารถนำเงินก้อนที่สะสมมานำไปต่อยอดทำอย่างอื่นได้
Tips : ลงทุนในพันธบัตร เงินก้อนที่คุณสะสมไว้ อาจจัดสรรมาซื้อพันธบัตรรัฐบาล เช่น พันธบัตรออมทรัพย์ของธนาคารแห่งประเทศไทย ที่มีการออกมาเป็นประจำหรือหุ้นกู้ภาคเอกชน โดยเลือกบริษัทผู้ออกที่มีการจัดอันดับความน่าเชื่อถือหรือมีเครดิตเรตติ้งที่น่าลงทุน คุณก็จะได้รับผลตอบแทนที่ปลอดภัยไร้กังวลได้
Tips : ฝากเงินสมทบเข้ากองทุน กบข. เป็นสิ่งที่ต้องทำอีกเช่นกันสำหรับข้าราชการ หักเงินเดือนแค่ 3% ต่อเดือน แถมรัฐบาลสมทบให้อีก 3% เท่ากัน เพื่อให้ กบข.นำไปบริหารการลงทุน กว่าจะเกษียณเงินก็สามารถงอกเงยเป็นก้อนโตได้ นอกจากจะได้รับเงินบำนาญแล้ว ยังมีเงินก้อนเอาไว้ใช้จ่ายยามฉุกเฉิน หรือซื้อความสุขเล็กๆ น้อยให้กับตัวเองได้
Tips : กองทุนประกันสังคม กฎหมายบ้านเรากำหนดเอาไว้อยู่แล้ว ว่าลูกจ้างหรือมนุษย์เงินเดือนภาคเอกชนทุกคนต้องหักเข้ากองทุนประกันสังคม เมื่อยามเกษียณจะได้รับเงินอุดหนุนเป็นเงินเลี้ยงชีพรายเดือนตลอดชีวิต หรือบำนาญชราภาพ แต่เชื่อเถอะครับ ยังไม่สามารถพอเพียงต่อความต้องการวัยเกษียณหรอก
Tips : กองทุนสำรองเลี้ยงชีพ แม้จะไม่ใช้ข้อกำหนดของทุกๆ บริษัท แต่หากบริษัทคุณสนับสนุน อย่ารีรอที่จะหักเงินเข้าไปสมทบ แล้วคุณจะทึ่ง เมื่อได้เห็นตัวเลขสรุปยอดเงินสะสมของคุณทั้งปี
Tips : การลงทุนในกองทุนรวม ลองให้เงินของคุณทำงานผ่านกองทุนรวมก็น่าสนใจไม่น้อย ผลตอบแทนมีโอกาสได้ดีกว่าดอกเบี้ยเงินฝาก แถมได้มืออาชีพมาบริหารเงินให้งอกเงย มีสภาพคล่อง ที่สำคัญมีหลากหลายนโยบายให้เลือกลงทุน
Tips : การทำประกันชีวิตแบบมีเงินได้ประจำ อย่าชะล่าใจว่าเป็นข้าราชการ มีเงินบำนาญ ถ้าอยากใช้ชีวิตความเป็นอยู่แบบสบายๆ กินเที่ยวได้ตามใจ มองทางเลือกอย่างการประกันชีวิตไว้ แล้วรอรับเงินจำนวนที่เท่ากันอย่างสม่ำเสมอจากบริษัทประกันภัย อยากรับเงินรายเดือนหรือรายปี ก็สามารถเลือกได้
Tips : การลงทุนในกองทุน LTF/RMF คนทำงานยุคใหม่ที่สนใจการลงทุน (LTF : กองทุนรวมหุ้นระยะยาว) หรือ (RMF : กองทุนรวมเพื่อการเลี้ยงชีพ) แต่ละกองมี นโยบายการลงทุนและความเสี่ยงแตกต่างกัน แถมได้สิทธิลดหย่อนภาษีได้อีกถ้าจะลงทุน ควรหาความรู้ด้านการลงทุนในหุ้นติดตัวไว้ด้วย ก็ไม่เสียหลายครับ
Tips : ลงทุนในหุ้น ถ้ามีเงินลงทุนมากหน่อยและพอมีความรู้เรื่องหุ้น ลองเลือกหุ้นปัจจัยพิ้นฐานดีหรือหุ้นปันผล ถือยาวๆ แล้วยังสามารถเก็บเป็นมรดกให้ลูกหลานของท่านได้อีก
และทั้งหมดนี้ก็เป็น Tips ที่นักวางแผนเพื่อการเกษียณควรคำนึงถึงนะครับ และผมก็เป็นอีกคนหนึ่งที่ให้ความสำคัญกับการวางแผนเพื่อใช้ชีวิตวัยวัยเกษียณให้มีความสุข จึงได้หยิบยกและนำเสนอ Tips ดีๆ ให้กับผู้อ่านทุกท่าน หวังว่าคงได้ประโยชน์หรือได้ข้อคิดอะไรบางอย่างในสิ่งที่ผมเต็มใจและจริงใจบอกเล่านะครับ